Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2003/C 262/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under punkt 4.6, der giver grundlag for at betragte ansøgningen som berettiget efter forordning (EØF) nr. 2081/92.

RÅDETS FORORDNING (EØF) Nr. 2081/92

REGISTRERINGSANSØGNING: ARTIKEL 5

BOB (x) BGB ( )

Nationalt sagsnummer: -

1. Medlemsstatens ansvarlige myndighed Navn: Institut national des appellations d'origine (INAO)

Adresse: 138, avenue des Champs-Elysées - F-75008 Paris

Tlf. (33-1) 45 62 54 75

Fax (33-1) 42 25 57 97.

2. Ansøgende sammenslutning 2.1. Navn: Syndicat Interprofessionnel du Chevrotin

2.2. Adresse: Maison du Reblochon, BP 22 - F-74230 Thônes, Tlf. (33) 04 50 32 74 79

2.3. Sammensætning: producent/forarbejdningsvirksomhed (x) andet ( ).

3. Produktets art: Ost - kategori 1-3.

4. Varespecifikation (sammenfatning af betingelserne i artikel 4, stk. 2)

4.1. Navn: Chevrotin

4.2. Beskrivelse: Chevrotin er en ost, der udelukkende fremstilles af gedemælk. Den er cylinderformet, har en diameter på 9 til 12 cm, en højde på 3 til 4,5 cm og vejer 250 til 350 g.

Det er en ost af ukogt presset masse med vasket skorpe, som efter modningen helt eller delvis dækkes af fin hvid skimmel, som primært består af Geotrichum. Osten har et fedtindhold på mindst 45 g/100 g ost efter fuldstændig tørring og et tørstofindhold på ikke under 45 g/100 g ost.

Umiddelbart efter modning pakkes hver ost for sig i en pakning med en ekstra bund, som består af en tynd plade af rødgran. Osten pakkes hel.

4.3. Geografisk område: Følgende kommuner i departementet Haute-Savoie (kommunerne i deres helhed):

Abondance, Alex, Allèves, Arêches, Aviernoz, Bellevaux, Bernex, Boëge, Bogève, Bluffy, Bonnevaux, Brizon, Burdignin, Chamonix-Mont-Blanc, Châtel, Chevenoz, Chevaline, Combloux, Cons-Sainte-Colombe, Cordon, Demi-Quartier, Dingy-Saint-Clair, Domancy, Doussard, Entremont, Entrevernes, Essert-Romand, Faverges, Giez, Habère-Lullin, Habère-Poche, La-Balme-de-Thuy, La Baume, La Chapelle-d'Abondance, La Chapelle Saint-Maurice, La Clusaz, La Côte-d'Arbroz, La Forclaz, La Rivière-Enverse, La Tour, La Vernaz, Lathuile, Le Biot, Le Bouchet, Le Grand-Bornand, Le Petit-Bornand-les-Glières, Le Reposoir, Les Clefs, Les Contamines-Montjoie, Les Gets, Les Houches, Les Villards sur Thônes, Leschaux, Lullin, Magland, Manigod, Marlens, Megève, Mégevette, Mieussy, Montmin, Montriond, Mont Saxonnex, Morillon, Morzine, Nancy-sur-Cluses, Nâves-Parmelan, Novel, Onnion, Passy, Praz-sur-Arly, Reyvroz, Sallanches, Samoëns, Saxel, Serraval, Servoz, Seythenex, Seytroux, Sixt-Fer-à-Cheval, Saint-André-de-Boëge, Saint-Eustache, Saint-Ferréol, Saint-Gervais-les-Bains, Saint-Jean-d'Aulps, Saint-Jean-de-Sixt, Saint-Jean-de-Tholomé, Saint-Jeoire, Saint-Laurent, Saint-Sigismond, Saint-Sixt, Talloires, Taninges, Thollon-les-Mémises, Thônes, Thorens-Glières, Vacheresse, Vailly, Vallorcine, Verchaix, Villard sur Boëge, Villaz, Ville-en-Sallaz, Viuz-en-Sallaz.

Dele af følgende kommuner:

Ayze, Duingt, Gruffy, La Roche-sur-Foron, Lugrin, Marignier, Marnaz, Perrignier, Scionzier, Saint-Jorioz, Viuz-la-Chiésaz.

Følgende kommuner i departementet Savoie (kommunerne i deres helhed):

Aillon-le-Jeune, Aillon-le-Vieux, Allondaz, Arith, Bellecombe-en-Bauges, Cléry, Cohennoz, Crest-Volland, Doucy-en-Bauges, Ecole-en-Bauges, Flumet, Jarsy, La Compôte, La Giettaz, La-Motte-en-Bauges, La Thuile, Le Châtelard, Le Noyer, Les Déserts, Lescheraines, Notre-Dame-de-Bellecombe, Puygros, Saint-François-de-Sales, Saint-Nicolas-la-Chapelle, Sainte-Reine, Thoiry, Ugine.

Dele af følgende kommuner:

Hauteluce, Le Montcel, Marthod, Mercury, Montailleur, Plancherine, Saint-Jean-d'Arvey, Saint-Jean-de-la-Porte, Saint-Offenge-Dessus, Thénésol, Verrens Arvey, Villard sur Doron.

4.4. Bevis for oprindelse: De første skriftlige henvisninger til Chevrotin går tilbage til 1700-tallet, men osten har sandsynligvis været kendt i Savoie og Haute Savoie endnu tidligere.

Det mest relevante kildemateriale er en form for forpagtningskontrakter (actes d'amodiations). som meget ofte forpligtede de pågældende alpebønder til at erlægge en afgift i form af oste. Herimellem nævnes Chevrotin hyppigt.

Selvom bestanden af geder ikke var - og fortsat ikke er - særlig stor, fremstilles Chevrotin, efter at gedekiddene er vænnet fra, dvs. når dyrene føres op til alpegræsgangene.

Hver mælkeproducent, forarbejdningsvirksomhed og lagervirksomhed skal udfylde en "egnethedserklæring" (déclaration d'áptitude), som registreres af INAO. Hver erhvervsdrivende må for INAO kunne fremvise de dokumenter mv., som er nødvendige for kontrollen af den pågældende mælks og de pågældende ostes oprindelse, kvalitet og produktionsbetingelser. Et halvgennemsigtigt hvidt kaseinmærke med angivelse af oprindelsesbetegnelsen og producentens identifikationsnummer anbringes ved ostefremstillingen på en af ostens sider.

Til sidst foretages der en analytisk og organoleptisk undersøgelse, som sikrer, at osten opfylder kravene om kvalitet og særpræg.

4.5. Fremstillingsmetode: Chevrotin fremstilles udelukkende på landbrugsbedriften. Mælken kommer fra kun en gedeflok og blandes derfor ikke med mælk fra andet hold. Den stammer hovedsageligt fra geder af alperace.

Gedeflokken flyttes efter et bestemt skema, og det vigtigste i den forbindelse er at udnytte de naturlige ressourcer i bjergene:

- Vinterperioden varer 5 til 7 måneder. I denne periode skal foderet primært komme fra det pågældende område, og dette lokale foder skal udtrykt i tørstofindhold udgøre mindst 70 % af den samlede fodermængde.

- Derudover har man en periode på mindst 5 måneder, hvor dyrene græsser på alpegræsgange, hvor der findes en mangfoldighed af vilde planter.

Det er meget begrænset, hvad der gives af fodertilskud.

Hver enkelt ged skal have adgang til mindst 1000 kvadratmeter græsningsareal. Mælkeproduktionen pr. ged er begrænset.

Det er ubehandlet mælk, som anvendes, og den er ikke standardiseret, hvad proteiner og fedtindhold angår. Al anden fysisk behandling end filtrering for at fjerne makroskopiske urenheder er forbudt.

Bortset fra tilsætning af løbe, mælkesyrebakterier og salt (natriumchlorid) er det forbudt at tilsætte eller fjerne noget.

Fra malkningen indtil ostefremstillingen er færdig, må mælkens temperatur ikke på noget tidspunkt være under 10° C og over 40° C. Fra den første malkning til løben tilsættes, må der ikke gå mere end 14 timer. Denne enkle køling af mælken gør det lettere for den naturlige bakterieflora og sværere for den psykotrofe flora at udvikle sig. Efter at løben er tilsat, koagulerer mælken hurtigt.

Skæring, omrøring, aftapning, formning, presning og saltning foregår manuelt. Ostekoaglet skæres op til mellem riskorns- og majskornsstørrelse. Ostemassen lægges i enkeltforme, som derefter vendes en første gang. Presningen varer 6-12 timer, og i løbet af denne periode vendes formene en gang til. Derefter saltes og tørres ostene i 5-9 dage ved en temperatur på mellem 15 og 20° C og vendes desuden hver dag.

Ostene modnes i mindst 21 dage på en plade af rødgran for at udvikle den særlige, karakteristiske aroma. I den periode vendes de mindst tre gange om ugen. De eneste tilladte overfladefarvestoffer er Caroten (E160 a) og Annattoekstrakter (E 160 b).

4.6. Tilknytning: Ostens tilknytning til oprindelsesstedet er et resultat af det naturlige miljø og mange generationers praktiske kunnen tilpasset dette miljø.

Skriftlige kilder fra 1700-tallet dokumenterer, at Chevrotin altid er blevet produceret i kommuner i departementerne Savoie og Haute-Savoie, hvor der ligger alpegræsgange.

Chevrotin-produktionsområdet er kendetegnet ved en geologisk struktur bestående af kalksedimenter. Typisk for landskabet er de talrige bjergkamme af hård kalksten. For foden af disse ligger der alpegræsgange i over 1500 meters højde. Klimaet er typisk for bjergområder, med rigelig nedbør hele året og meget lave temperaturer om vinteren.

Klimaet kombineret med det geologiske miljø giver området et stort foderpotentiale.

Floraen, som er tilpasset miljøet, er meget varieret, specielt på alpegræsgangene, hvor dyrene, afhængigt af hvor længe sneen bliver liggende og af klippernes hældning og geologiske art, finder en række forskellige miljøer og plantetyper.

Geder af alperace, som er robuste og har en høj mælkeydelse, passer perfekt til dette miljø og har let ved at bevæge sig omkring og udnytte foderressourcerne i det meget utilgængelige bjergterræn.

Produktionsvilkårene er fastlagt således, at områdets egenart bevares og kommer til udtryk i produktet.

Historisk set er der tale om, at en teknik, som i denne region er blevet anvendt til fremstilling af komælksoste (fx Reblochon), er blevet overført til fremstillingen af en gedemælksost. Chevrotin er således den eneste gedeost, der koagulerer hurtigt og har en vasket skorpe.

4.7. Kontrolinstans Navn: INAO

Adresse: 138, avenue des Champs-Elysées - F-75008 Paris

Navn: DGCCRF

Adresse: 59, Boulevard V. Auriol - F-75703 Paris CEDEX 13

4.8. Mærkning: Hver ost med den beskyttede oprindelsesbetegnelse "Chevrotin" markedsføres med egen mærkning, hvor dette navn er angivet.

Hver ost, der markedsføres med beskyttet oprindelsesbetegnelse, skal være forsynet med logoet, der indeholder forkortelsen "INAO", påskriften "Appellation d'Origine Contrôlée" og ostens navn.

Ostens navn skal angives med bogstaver, som er mindst 120 % større end de øvrige bogstaver eller tegn i mærkningen.

4.9. Krav i nationale bestemmelser: Dekret om den beskyttede oprindelsesbetegnelse "Chevrotin".

EF-nr.: FR/00246/2002.05.03.

Dato for modtagelsen af den fuldstændige ansøgning: 3. oktober 2003.